Lennart Damsbo-Andersen (S), 2011-04-26:
I Socialdemokratiet ser vi med stor alvor på de problemer, der trods mange års indsats stadig er med nedslidning, arbejdsskader, ulykker og dødsfald på de danske arbejdspladser.
Derfor sætter vi pris på den positive og konstruktive måde, forhandlingerne om arbejdsmiljøaftalen er foregået på, og jeg vil derfor gerne på Socialdemokraternes vegne benytte lejligheden til at sige tak for et godt samarbejde til forligskredsen og til ministeren.
Der er rigtig mange gode og vigtige elementer i aftalen, men i enhver forhandling er der ender, der må nå sammen, og der er da også et par ting, vi gerne så var kommet med.
Dem vil vi arbejde videre med fremadrettet i forbindelse med evalueringerne af aftalen.
Vi bruger cirka en tredjedel af vores døgn på arbejdet, og et ordentligt arbejdsmiljø er utrolig vigtigt for vores livskvalitet, sikkerhed og sundhed.
Den enkelte har krav på et sundt og udviklende arbejdsmiljø, så det er klart et område, der skal have højeste prioritet.
Vi Socialdemokrater mener, at 2020-planen har de rigtige prioriteringer og vil anbefale, at hele Folketinget støtter forslaget.
De tre hovedprioriteringer, alvorlige arbejdsulykker, psykisk arbejdsmiljø og muskel- og skeletpåvirkninger, har fokus på de områder, der boner mest ud i statistikken, og det er dem, det giver mest mening at prioritere, som det ser ud lige nu.
Det er også tilfredsstillende, at Arbejdsmiljørådet er direkte involveret i de evalueringer.
De 19 områder, som aftalen beskriver indsatsen på, er hver især udtryk for den opmærksomhed, som vi i forligskredsen har vedrørende, at den samlede indsats i Arbejdstilsynet skal give mest mulig effekt og mening.
Det gælder tilsynet med virksomhederne.
Det er afgørende for den præventive indsats, at der er sikkerhed eller meget stor sandsynlighed for, at virksomhederne får et besøg.
Ligeledes er det afgørende, at der er mulighed for at give rådgivningspåbud i alle de situationer, hvor Arbejdstilsynets medarbejdere vurderer at det giver mening.
Derudover er fokus på de unge, på de nystartede virksomheder og på de udenlandske arbejdere vigtige områder.
I Socialdemokratiet er vi glade for, at fokus bliver rettet mod at reducere antallet af alvorlige arbejdsulykker i en tid, hvor Danmark har tre gange så mange af dem som Sverige, og mod beskæftigede psykisk overbelastede i en tid, hvor psykiske arbejdsrelaterede problemer desværre er i vækst, samt at fokus bliver rettet mod beskæftigede med muskel- og skeletoverbelastninger.
Det er især vigtigt, fordi danskerne i fremtiden kommer til at være på arbejdsmarkedet i flere år og det gerne skulle være sådan, at fremtidens danske arbejdere kan holde til at arbejde, til de er 70 eller 75 år, og se frem til en alderdom uden for mange gener på grund af den indsats, de har gjort på arbejdsmarkedet.
Virksomheder, der ikke har styr på arbejdsmiljøet, skal straffes hårdt.
De skal kunne mærke det, når de får bøder for at overtræde arbejdsmiljøreglerne, og derfor skal virksomhedernes størrelse være med til at bestemme, hvor stor en bøde de skal have.
Det hjælper indførelsen af differentierede bøder med til.
Det er også positivt, at smileyordningen gør det let og overskueligt at se, om en virksomhed har et godt arbejdsmiljø, samtidig med at den kan virke som et incitament for alle virksomheder til at sikre et ordentligt arbejdsmiljø.
Alt i alt er der i aftalen en række meningsfyldte tiltag, der i Socialdemokraternes øjne bidrager til at øge medarbejdernes sikkerhed og sundhed og er med til at sikre, at medarbejderne får et langt arbejdsliv med mindst muligt sygefravær, og at færre bliver nødt til at stoppe i utide.
Det er der god mening i for den enkelte og for samfundet.
2020-planen løser ikke alle problemer på arbejdsmiljøområdet.
Det ville være utopi at tro det.
I Socialdemokratiet ser vi gerne, at Arbejdstilsynets tilsynsvirksomhed intensiveres yderligere, og at vi sammen med arbejdsmarkedets parter kan lære af de erfaringer, man har gjort i Sverige.
Netop sammenspillet med parterne er afgørende for, at indsatsen kommer til at virke, og derfor er det for os naturligt, at de i fremtiden får et større ansvar.
Det vil vi fra vores side lade indgå i de overvejelser, der løbende skal foregå frem mod 2020.
Men under de givne forudsætninger mener vi, at vi har en god aftale, og at det er et godt afsæt for Arbejdstilsynets arbejde frem mod 2020.